[pic] | EUROOPAN KOMISSIO |

Bryssel 1.6.2010

KOM(2010)242 lopullinen

KOMISSION KERTOMUS NEUVOSTOLLE JA EUROOPAN PARLAMENTILLE

HONGKONG: VUOSIKERTOMUS 2009

Alkusanat Hongkongia koskevaan 12:nteen komission vuosikertomukseen neuvostolle ja Euroopan parlamentille

Catherine Ashton, Euroopan unionin ulkoasioiden ja turvallisuuspolitiikan korkea edustaja, Euroopan komission varapuheenjohtaja

Minulla on ilo laatia alkusanat 12:nteen Hongkongia koskevaan Euroopan komission vuosikertomukseen, jossa tarkastellaan vuoden 2009 aikana tapahtunutta kehitystä. Euroopan unionin ja Hongkongin keskinäiset suhteet ja niiden välinen yhteistyö ovat kehittyneet edelleen hyvin myönteisesti niin kaupan ja investointien kuin yhteisiä kiinnostuksen kohteita koskevan vuoropuhelunkin osalta.

Euroopan komissio on seurannut tiiviisti Hongkongin poliittista, institutionaalista, taloudellista ja yhteiskunnallista kehitystä. Periaatteen ”yksi maa, kaksi järjestelmää” täytäntöönpano on edelleen sujunut hyvin, sillä Hongkongin asukkaiden perusoikeuksia ja vapauksia on kunnioitettu, oikeusvaltion periaatteita on noudatettu ja markkinatalousjärjestelmä ja myönteinen liiketoimintaympäristö on säilytetty.

Näinä talouden taantuman aikoina Euroopan unionin ja Hongkongin vahvat siteet talouden ja rahoituksen alalla ovat olleet arvossaan. Hongkongin talous on selvinnyt maailmanlaajuisesta finanssikriisistä ilman suurempia ongelmia. Hongkongissa toimii yksi Aasian suurimmista eurooppalaisten yritysten keskittymistä, ja alueellisena talous- ja rahoitusalan keskuksena se on uuteen kasvuun pyrkivälle Euroopalle tärkeä strateginen kauppa- ja investointikumppani myös jatkossa.

Hongkongin erityishallintoalueen hallitus on myös julkaissut ehdotuksia vuonna 2012 pidettäviä lainsäädäntöneuvoston ja hallituksen päämiehen vaaleja varten asiasta järjestetyn julkisen kuulemisen tulosten pohjalta. Euroopan unioni tukee edelleen voimakkaasti nopeaa ja huomattavaa kehitystä kohti tavoitteeksi asetettua yleistä äänioikeutta Hongkongin perustuslain ja alueen asukkaiden toiveiden mukaisesti.

Hongkong on alueellaan merkittävä toimija, ja uuden Lissabonin sopimuksen ansiosta Euroopan unioni pystyy edelleen tiivistämään suhteita siihen, erityisesti siellä toimivan EU:n toimiston välityksellä.

Catherine Ashton |

Hongkongin erityishallintoalue: Vuosikertomus 2009

Johdanto

Siitä lähtien kun Hongkong yli 12 vuotta sitten palautettiin Manner-Kiinalle, Euroopan komissio on seurannut tiiviisti Hongkongin erityishallintoalueen taloudellista ja poliittista kehitystä täyttääkseen Euroopan parlamentille vuonna 1997 antamansa sitoumuksen laatia vuosittain kertomus Hongkongin kehityksestä. Tämä 12. vuosikertomus koskee vuotta 2009.

Kiinan ja Yhdistyneen kuningaskunnan yhteisessä julistuksessa ja Hongkongin perustuslaissa vahvistettu periaate ”yksi maa, kaksi järjestelmää” on tänä aikana toiminut edelleen hyvin. Hongkongin asukkaiden perusoikeuksia ja vapauksia on kunnioitettu, oikeusvaltion periaatteita on noudatettu ja markkinatalousjärjestelmä ja liiketoimintaympäristö on säilytetty.

Euroopan unionin ja Hongkongin kahdenväliset suhteet ja yhteistyö laajenivat vuonna 2009 edelleen. Euroopan unioni on yhä Hongkongin toiseksi tärkein kauppakumppani, vaikka kahdenvälinen kauppa onkin vähentynyt. Euroopan unioni on myös Hongkongin tärkein suorien ulkomaisten investointien lähde (Manner-Kiinan ja Brittiläisten Neitsytsaarten jälkeen). Hongkong on yksi Aasian suurimmista eurooppalaisten yritysten keskittymistä, minkä vuoksi se on Euroopan unionille tärkeä strateginen kauppa- ja investointikumppani.

Euroopan unionin kannalta on erittäin tärkeää, että Hongkong säilyy vakaana, vauraana ja demokraattisena alueena ja että se etenee tavoitteessaan ottaa käyttöön yleinen äänioikeus Hongkongin erityisalueen perustuslain ja alueen asukkaiden toiveiden mukaisesti. Euroopan unioni tukee edelleen ripeää ja tuloksellista etenemistä kohti tätä tavoitetta.

Poliittinen kehitys

Vuonna 2009 Euroopan komissio seurasi edelleen tiiviisti Hongkongin poliittista, institutionaalista ja yhteiskunnallista kehitystä Euroopan parlamentille vuonna 1997 antamansa sitoumuksen mukaisesti. Vuonna 2009 tässä yhteydessä tarkasteltiin Hongkongin hallituksen ehdotuksia vaalitavan uudistamiseksi vuonna 2012 pidettäviä hallituksen päämiehen vaaleja sekä samana vuonna tehtävää lainsäädäntöneuvoston valintaa varten.

Hongkongin hallituksen päämies Donald Tsang ilmoitti 15. tammikuuta 2009, että hallituksen alun perin vuoden 2009 alkupuoliskolle kaavailemaa julkista kuulemista vuoden 2012 vaalimenettelyjen uudistamisesta lykättäisiin, jotta hallitus voisi keskittyä pohtimaan talouskriisiin liittyviä ”talouden ja elinkeinoelämän huolenaiheita”.

Hongkongin erityishallintoalueen hallitus julkaisi 18. marraskuuta 2009 kuulemisasiakirjan, jossa käsitellään hallituksen päämiehen ja lainsäädäntöneuvoston valinnassa vuonna 2012 sovellettavia järjestelyjä. Vaalimenettelyjen muuttaminen vaikuttaa merkittävästi yleistä äänioikeutta koskevan tavoitteen saavuttamiseen. Suurella yleisöllä oli kolme kuukautta aikaa esittää kommentteja kuulemisasiakirjasta, jossa hallitus esittää ehdotuksensa hallituksen päämiehen ja lainsäädäntöneuvoston valinnassa vuonna 2012 sovellettavista menettelyistä. Kuuleminen päättyi 19. helmikuuta 2010.

Ilmoittaessaan kuulemisesta lainsäädäntöneuvostossa Hongkongin erityishallintoalueen pääsihteeri Henry Tang korosti, että demokraattisempi vaalitapa vuoden 2012 vaaleissa merkitsisi ratkaisevaa askelta kohti suorien vaalien järjestämistä vuonna 2017. Hongkongin hallitus korosti, että sen ehdotukset perustuvat kansankongressin pysyvän komitean hyväksymään päätökseen hallituksen päämiehen valinnassa ja lainsäädäntöneuvoston muodostamisessa noudatettavista menettelyistä.

Kuulemisasiakirjassa esitetään, että lainsäädäntöneuvoston jäsenmäärä olisi vuonna 2012 nostettava 60:stä 70:een. Uusista jäsenistä viisi valittaisiin suoralla vaalilla maantieteellisistä vaalipiireistä ja loput viisi jaettaisiin ammattikuntiin perustuvien vaalipiirien kesken niin, että suhde suoralla vaalilla valittujen ja ammattikunnittain määräytyvien paikkojen välillä säilyisi ennallaan. Kuulemisasiakirjassa mainitaan myös yhtenä mahdollisuutena, että nämä viisi uutta paikkaa täytettäisiin vaaleilla jo valittujen alueneuvoston jäsenten keskuudesta.

Hallituksen päämiehen valinnan osalta kuulemisasiakirjassa ehdotetaan, että Hongkongin johtajan valitsevan vaalilautakunnan jäsenmäärää olisi lisättävä 800:sta 1 200:aan, ”jotta voidaan täyttää asteittaisen ja järjestyneen edistymisen vaatimukset, lisätä yhteisön jäsenten mahdollisuuksia osallistua vaaleihin ja parantaa vaalilautakunnan edustuksellisuutta”. Tätä varten voitaisiin ottaa 100 uutta jäsentä kultakin vaalilautakunnassa edustettuna olevalta neljältä sektorilta. Vaalilautakunnan jäsenten valintakynnys olisi sama kuin nykyään, eli yksi kahdeksasosa tämän valitsijamiehistön jäsenten kokonaismäärästä (150 ääntä laajennetusta 1 200 jäsenen määrästä). Kuulemisasiakirjassa ehdotetaan myös, että olisi säilytettävä vaatimus, jonka mukaan hallituksen päämies ei saa kuulua mihinkään poliittiseen puolueeseen.

Hongkongin pandemokraattinen leiri ei hyväksy vuoden 2012 vaaliuudistusta koskevaa hallituksen kuulemisasiakirjaa, koska sen mielestä täydellinen ja todellinen yleinen äänioikeus olisi toteutettava mahdollisimman pian. Pandemokraattien mielestä kuulemisasiakirjassa ei viedä asioita riittävän pitkälle. Pääsihteeri Henry Tang vastasi näihin huolenaiheisiin toteamalla, että ”kansankongressin pysyvän komitean päätöksessä ei aseteta ennakkoehtoa, jonka mukaan demokratiakehityksen on toteuduttava vuonna 2012 ennen kuin hallituksen päämies ja lainsäädäntöneuvosto voidaan valita yleisen äänioikeuden nojalla. Jos perustuslain kehittämisessä kuitenkin voidaan edetä vuonna 2012, se edistäisi Hongkongin vaalijärjestelmän vakaata siirtymistä kohti yleistä äänioikeutta”.

Kuulemisasiakirjassa ei oteta kantaa ammattikuntiin perustuvien vaalipiirien säilyttämiseen pitkällä aikavälillä. Hallituksen päämies Donald Tsang myönsi 15. lokakuuta 2009 pidetyn lainsäädäntöneuvoston kyselytunnin yhteydessä, että ammattikuntiin perustuvat vaalipiirit ”eivät ole täysin yhteensopivia” tasavertaisen ja yleisen äänioikeuden periaatteiden kanssa ja että niitä ei voida säilyttää nykyisessä muodossaan. Hongkongin pandemokraattiset lainsäädäntöneuvoston jäsenet ovat vaatineet ammattikuntiin perustuvien vaalipiirien lakkauttamista kokonaan.

Hallituksen päämies Donald Tsang tapasi Kiinan presidentin Hu Jintaon ja pääministeri Wen Jiabaon Pekingissä 28. joulukuuta 2009 vuotuisen virkavierailunsa yhteydessä. Tiedotusvälineiden esittämien tietojen mukaan presidentti Hu kehotti Tsangia huolehtimaan siitä, että poliittinen kehitys jatkuu asianmukaisesti ja tuloksekkaasti, niin että tilanne Hongkongissa säilyy edelleen rauhallisena ja vakaana. Pääministeri Wen Jiabao myös kehotti Tsangia etsimään tehokkaampaa ratkaisua Hongkongin ”syvälle juurtuneisiin konflikteihin”. Hongkongin hallituksen on määrä esittää vuoden 2012 vaalitavan muuttamista koskeva ehdotuksensa myöhemmin vuoden 2010 kuluessa. Ehdotuksen hyväksyminen edellyttää, että sitä puoltaa kaksi kolmasosaa lainsäädäntöneuvoston jäsenistä.

Euroopan komissio seuraa edelleen tiiviisti poliittista kehitystä Hongkongin erityishallintoalueella ja toteaa, että Hongkongin hallitus on antanut ehdotukset vuoden 2012 vaalitavan uudistamiseksi ja että perustuslain muuttamisesta käydään julkista keskustelua. Euroopan komission mukaan parhaat takeet vakauden ja vaurauden säilymiseksi Hongkongissa saadaan ottamalla käyttöön yleinen äänioikeus perustuslain ja kansankongressin pysyvän komitean vuonna 2007 hyväksymän päätöksen mukaisesti. Sen vuoksi Hongkongin hallitusta ja kaikkia puolueita kehotetaan käymään vuoropuhelua tämän prosessin helpottamiseksi ja nopeuttamiseksi.

Hongkongilaiset sytyttävät joka vuosi 4. kesäkuuta kynttilöitä Tiananmenin aukiolla vuonna 1989 tapahtuneen Kiinan hallituksen ja opiskelijaliikkeen yhteenoton muistoksi.

Vuonna 2009, kun tapahtumasta tuli kuluneeksi 20 vuotta, osanottajien määrä ylitti odotukset (järjestäjät arvioivat osanottajien määräksi 150 000 ja poliisi 62 800 henkeä), sillä se oli todennäköisesti suurempi kuin kertaakaan sitten vuoden 1990. Hallituksen päämies Donald Tsang totesi lainsäädäntöneuvostossa ymmärtävänsä, millaisia tunteita kesäkuun 4. päivän tapahtumat herättävät hongkongilaisissa. ”Tapahtumasta on kuitenkin jo kauan. Maamme kehityksessä on tapahtunut valtavaa edistystä, ja se on tuonut Hongkongille taloudellista vaurautta. Uskon, että hongkongilaiset pystyvät arvioimaan kansakunnan kehitystä objektiivisesti.”

Tällaiset tapahtumat, myös vuotuiset heinäkuun 1. päivän mielenosoitukset, osoittavat, että periaate ”yksi maa, kaksi järjestelmää” toimii Hongkongissa hyvin. Ne osoittavat myös sen, että Hongkongin erityishallintoalueen perustuslaissa taattuja oikeuksia ja vapauksia, kuten sananvapautta ja kokoontumisvapautta, noudatetaan yleisesti. Useat Hongkongin journalistiliitot ovat kuitenkin ilmaisseet kasvavaa huolta lehdistönvapauden kaventumisesta erityisesti tilanteissa, joissa Manner-Kiinan poliisi on puuttunut Manner-Kiinan (esimerkiksi Xinjiangin autonomisen alueen) tapahtumista raportoivien journalistien toimintaan. Hallituksen päämies Donald Tsang totesi 9. syyskuuta 2009, että hänen hallituksensa oli toimittanut Hongkongin journalistien viestin edelleen Hongkongin ja Macaon asioista vastaavaan valtioneuvoston virastoon sekä Xinjiangin viranomaisille.

Euroopan komissio on myös pannut merkille, että eräät raja- ja maahanmuuttoasioihin liittyvät tapaukset ovat herättäneet vakavaa huolestusta, koska ne saattavat johtaa palauttamispäätösten tekemiseen ja muihin järjestelyihin, joihin sisältyy perusoikeuksien ja -vapauksien rajoittamista. Tapaukset liittyvät mm. kiinalaiseen toisinajattelijaan Zhou Yongjuniin sekä mannerkiinalaisen ihmisoikeusaktivistin ja peruskirja 08:n laatijan Liu Xiaobon tueksi Lo Wun alueella 27. joulukuuta 2009 järjestettyyn rajaprotestiin.

Rotusyrjinnän poistamista valvova Yhdistyneiden Kansakuntien komitea (CERD) esitti 28. elokuuta 2009 Kiinaa koskevan määräaikaisraporttinsa, jossa tarkastellaan myös Hongkongia ja Macaota. Komitea suositti, että Hongkongin olisi annettava pakolaisia koskeva laki, ”jotta voidaan ottaa käyttöön kattava menettely yksittäisten turvapaikkahakemusten arviointia varten”. Hongkongin hallitus vastasi näihin huomautuksiin lehdistötiedotteessa, jossa se totesi, että ”Hongkongissa tehtyjä turvapaikkahakemuksia hallinnoi UNCHR suoraan, ja se tekee myös päätökset pakolaisaseman myöntämisestä ja pakolaisten myöhemmästä uudelleensijoittamisesta”. Vuonna 2008 annetun rotusyrjintäasetuksen osalta CERD ilmoitti olevansa huolestunut Hongkongin lainsäädännössä olevasta rotusyrjinnän määritelmästä, ”joka ei ole täysin yhdenmukainen yleissopimuksen 1 artiklan kanssa, koska siinä ei selkeästi määritellä kieleen perustuvaa epäsuoraa syrjintää ja koska kiellettyjen syrjintäperusteiden joukossa ei mainita maahanmuuttaja-asemaa eikä kansallisuutta”.

Päätuomari Andrew Li ilmoitti 2. syyskuuta 2009 jäävänsä varhaiseläkkeelle. Hänen on tarkoitus jättää tehtävänsä syyskuussa 2010, jotta hänen seuraajansa voi nimittää seuraajat useille seuraavien viiden vuoden aikana eläkkeelle jääville vanhemmille tuomareille. Euroopan komissio arvostaa tuomari Lin panosta Hongkongin oikeudellisen riippumattomuuden säilyttämisessä, sillä se on ollut keskeinen tekijä Hongkongin elämäntavan, oikeusvaltion periaatteiden ja perusvapauksien noudattamisen turvaamisessa. Kuten tuomari Li totesi tuomioistuimen istuntovuoden virallisissa avajaisissa 11. tammikuuta 2010, ”riippumattoman oikeuslaitoksen elintärkeänä perustuslaillisena tehtävänä on varmistaa, että toimeenpano- ja lainsäädäntövallan käyttö on täysin perustuslain mukaista ja että laki ja ne perusoikeudet ja -vapaudet, jotka muodostavat Hongkongin hallintojärjestelmän ytimen, on kaikin puolin turvattu”.

Diplomaattiset suhteet Taiwanin ja Hongkongin välillä paranivat vuonna 2009. Euroopan komissio pitää tätä tervetulleena kehityksenä. Perustuslaillisten ja mannermaata koskevien asioiden sihteeri Stephen Lam vieraili Taipeissa 5. ja 6. kesäkuuta 2009 Taiwanin mannermaata koskevien asioiden neuvoston kutsusta. Vierailun yhteydessä keskusteltiin siitä, miten osapuolten keskinäisen yhteistyön kehittämistä voitaisiin tukea. Stephen Lam on ensimmäinen Hongkongin ministeri, joka on tehnyt Taiwaniin virallisen vierailun sen jälkeen kun Hongkong vuonna 1997 palautettiin Manner-Kiinalle. Hongkong ja Taiwan sopivat epävirallisten elinten perustamisesta yhteistyön kehittämiseksi mm. kaupan, talouden, matkailun ja investointien alalla. Hongkongin hallituksen päämies ilmoitti lokakuussa 2009 pitämässään poliittisessa puheessa Hongkongin ja Taiwanin välisen yhteistyö- ja tukineuvoston perustamisesta. Tarkoituksena on edistää Hongkongin ja Taiwanin välistä yhteistyötä talouden ja kulttuurin alalla.

Kaiken kaikkiaan Euroopan komissio katsoo, että periaate ”yksi maa, kaksi järjestelmää” on toiminut edelleen hyvin Hongkongin erityishallintoalueella ja että Kiinan ja Yhdistyneen kuningaskunnan yhteisessä julistuksessa ja Hongkongin perustuslaissa vahvistettuja väestön oikeuksia ja vapauksia on yleisesti noudatettu.

Talouden ja kaupan kehitys

Hongkongin talous- ja rahoitusjärjestelmä on selvinnyt maailmanlaajuisesta finanssikriisistä ilman suurempia ongelmia. Talouden lukemat paranivat vähitellen vuoden 2009 kuluessa ja nousivat Kiinan vankan talouden tukemina asteittain kasvuun. Kun tarkastellaan koko vuotta 2009, BKT supistui reaalisesti 2,7 prosenttia, mikä on ensimmäinen taantuma vuositasolla sitten vuoden 1998 Aasian finanssikriisin. Hongkongin hallitus on luvannut käyttää kahden seuraavan vuoden aikana 87,6 miljardia Hongkongin dollaria (8,1 miljardia euroa) eli 5,2 prosenttia BKT:sta auttaakseen taloutta selviytymään globaalin finanssikriisin jälkiseurauksista. Tämä on edistänyt luottamuksen säilymistä. Työttömyysaste parani 4,9 prosenttiin viimeisellä vuosineljänneksellä, kun se pahimmillaan oli 5,4 prosenttia toisella vuosineljänneksellä. Inflaatiopaineet hälvenivät nopeasti, kun yleinen kuluttajahintaindeksi nousi 1 prosentilla, mikä oli tuntuvasti vähemmän kuin 5,6 prosentin nousu vuonna 2008.

Vaikka Hongkong on säilyttänyt kilpailukykynsä kansainvälisenä finanssikeskuksena, samalla se on yhä enemmän suuntautunut palvelemaan Kiinan markkinoita. Rahoituspalvelujen alalla Hongkongista on muodostunut renminbin (RMB) offshore-keskus ja alue, jolla Kiina testaa pääomanliikkeiden vapauttamista. Keskushallituksen tuella Hongkong alkoi vuonna 2009 tuoda markkinoille uusia RMB-tuotteita ja -palveluja. Tärkein niistä oli RMB-määräinen ulkomaan maksuliikennejärjestely, jonka yhteydessä Hongkongista tuli ensimmäinen Guangdongin maakunnassa toteutettavaan pilottihankkeeseen osallistuva offshore-lainkäyttöalue. Manner-Kiinassa toimivat hongkongilaiset pankit saivat luvan laskea liikkeeseen RMB-määräisiä joukkovelkakirjoja Hongkongissa. Lokakuussa keskushallitus laski Hongkongissa liikkeeseen ensimmäiset RMB-määräiset valtion joukkovelkakirjat, yhteisarvoltaan 6 miljardia juania (659 miljoonaa euroa).

Maailmanlaajuisen likviditeetin paranemisen myötä Hongkongiin tuli vuonna 2009 ennennäkemättömän suuria pääomavirtoja. Hongkongin rahapoliittisen viranomaisen mukaan Hongkongin varallisuusmarkkinoille virtasi ulkomaista pääomaa kaikkiaan 640 Hongkongin dollarin (59 miljardin euron) arvosta, kun ulkomaiset sijoittajat etsivät varoilleen turvallista sijoituskohdetta ja samalla pääsyä Kiinan nopeasti kehittyvään talouteen. Yli puolet pääomavirroista liittyi mannerkiinalaisten yritysten varainhankintaan Hongkongissa. Hongkongin pörssistä tulikin vuonna 2009 maailman suurin ensitarjousmyyntien (Initial Public Offering, IPO) välittäjä. Kiinteistömarkkinoilla asuntojen hinnat nousivat vuoden 2009 aikana keskimäärin 27 prosenttia ja luksusasuntojen hinnat palasivat vuoden 1997 huipputasolle. Hintojen nousun arvellaan johtuvan asuntokeinottelusta sekä mannerkiinalaisten ostajien kiinnostuksesta Hongkongin kiinteistöjä kohtaan. Valtiovarainministeri hyväksyikin joukon vuosien 2010–2011 talousarvioon liittyviä toimenpiteitä, joiden avulla pyritään hillitsemään kiinteistömarkkinoita ja vähentämään varallisuushintakupliin liittyvää riskiä.

Hongkongin talous on erittäin riippuvainen rahoituspalveluista, minkä vuoksi hallitus pyrkii etsimään uusia kasvualueita talouden haasteisiin vastaamiseksi. Hongkong tukee kuuden tietämyspohjaisen teollisuudenalan kehitystä: testaus ja sertifiointi, ympäristöteollisuus, innovointi ja teknologia, kulttuuriteollisuus sekä lääketieteelliset ja koulutuspalvelut. Euroopan komissio pitää tervetulleena pyrkimystä tutkia yhteistyö- ja vaihtomahdollisuuksia Hongkongin kanssa yhteisillä kiinnostuksen aloilla, erityisesti testauksen ja sertifioinnin, ympäristöteollisuuden, innovoinnin ja teknologian sekä kulttuuriteollisuuden alalla.

Hongkong toteutti nopeasti G20-prosessiin liittyvät sitoumuksensa panna täytäntöön OECD:n standardit verotustietojen tehokasta vaihtoa varten. Asianomaisen verolainsäädännön tarkistuksesta ilmoitettiin vuoden 2009 alkupuolella, ja tarkistusta koskeva säädös hyväksyttiin yksimielisesti tammikuussa 2010. Euroopan komissio pitää tätä tervetulleena kehityksenä. Hongkong on nyt valmis allekirjoittamaan uusia kattavia kaksinkertaista verotusta koskevia sopimuksia kolmansien maiden, mm. eräiden EU:n jäsenvaltioiden, kanssa.

Toukokuussa 2009 allekirjoitettiin Hongkongin ja Manner-Kiinan välisen vapaakauppasopimuksen CEPAn (Closer Economic Partnership Arrangement) VI lisäys, jonka tarkoituksena on helpottaa taloudellista yhdentymistä Hongkongin ja Kiinan välillä. Hongkong ja Kiina sopivat uudesta palvelukaupan vapautuspaketista sekä taloudellisen yhteistyön tehostamiseen tähtäävistä toimenpiteistä. VI lisäys sisältää myös toimenpiteitä, jotka koskevat tietyillä palvelualoilla toteutettavia varhais- ja pilottivaiheen vapauttamistoimia Guangdongin maakunnassa. Toimenpiteiden tarkoituksena on edistää yhteistyötä Guangdongin maakunnan ja Hongkongin välillä palveluelinkeinojen alalla. Eurooppalaisten yritysten osallistuminen erilaisiin CEPA-sopimuksiin on hitaasti lisääntymässä: vuonna 2009 niihin osallistui jopa 151 palveluntarjoajaa kaikkiaan yli 1 300:sta Hongkongissa toimivasta eurooppalaisesta yrityksestä. Yhteistyö Hongkongin hallituksen kanssa on ollut erittäin tärkeää levitettäessä tietoa CEPAsta eurooppalaisten yritysten keskuudessa.

CEPAn ohella Hongkongin hallitus on pyrkinyt entistä aktiivisemmin tekemään vapaakauppasopimuksia muiden kauppakumppaniensa kanssa varmistaakseen paremmat edellytykset päästä ulkomaisille palvelumarkkinoille. Hongkong tukee edelleen monenvälistä kauppajärjestelmää, mutta pyrkii samalla neuvottelemaan kahdenvälisistä vapaakauppasopimuksista edellyttäen, että ne täyttävät WTO:n vaatimukset ja edistävät monenvälisen kaupan vapauttamista. Vuonna 2009 Hongkong sai päätökseen Uuden-Seelannin kanssa käydyt vapaakauppasopimusneuvottelut, joiden tuloksena tehtiin sopimus tiiviimmästä taloudellisesta yhteistyöstä. Lisäksi se aloitti neuvottelut Chilen, Perun, Malesian ja EFTAn kanssa.

EU:n ja Hongkongin yhteistyö

EU:n ja Hongkongin kahdenväliset suhteet ja yhteistyö laajenivat edelleen vuonna 2009, koska on molempien osapuolien edun mukaista puuttua sekä keskinäisiin että globaaleihin ongelmiin. Hongkong on EU:n kannalta strateginen kauppa- ja investointikumppani. Sillä on myös merkittävä rooli kauppa- ja investointivirtojen välittäjänä EU:n ja Kiinan välillä.

Vuonna 2009 EU oli edelleen Hongkongin toiseksi suurin kauppakumppani Manner-Kiinan jälkeen. Hongkong puolestaan oli EU:n 17:nneksi suurin kauppakumppani. Maailmanlaajuisen finanssikriisin seurauksena EU:n ja Hongkongin kahdenvälisen kaupan kokonaisarvo supistui 10,4 prosentilla 29,2 miljardiin euroon.

EU oli Manner-Kiinan ja Brittiläisten Neitsytsaarten jälkeen Hongkongin suurin ulkomainen investointien lähde: vuonna 2008 noin 10 prosenttia suorista ulkomaisista investoinneista oli peräisin EU:sta. Vastaavasti Hongkongin investoinnit Euroopassa ovat kehittyneet vakaasti, ja siitä on tullut yksi tärkeimmistä aasialaisista suorien investointien lähteistä.

Globaalista talouskriisistä huolimatta Hongkongissa asuu ja työskentelee edelleen runsaasti EU:n kansalaisia: vuoden 2009 lopussa heitä oli Hongkongin virallisten maahanmuuttotilastojen mukaan noin 28 320. Kyseessä on yksi suurimpia EU:n kansalaisten keskittymiä Aasiassa, mikä on EU:lle yksi syy lisää olla edustettuna ja toimia aktiivisesti Hongkongissa. Hongkongin väestönlaskenta- ja tilastokeskuksen laatiman selvityksen mukaan Hongkongin ulkopuolelle sijoittautuneilla yrityksillä oli Hongkongissa vuoden 2009 kesäkuussa 1 252 alueellista pääkonttoria ja 2 328 aluetoimistoa. Ulkomaisista yrityksistä suurin osa on edelleen lähtöisin EU:sta: 419 alueellista pääkonttoria ja 679 aluetoimistoa. EU:n liiketoiminta käsittää useita eri toimialoja, lähinnä rahoitus- ja yrityspalveluja, arvopaperikauppaa ja logistiikkaa, mutta nykyään myös rakennus- ja infrastruktuurihankkeita.

Näiden huomattavien kauppa- ja rahavirtojen ja EU:n merkittävän läsnäolon myötä EU:n yhteistyötä Hongkongin kanssa ohjaa jatkossakin Euroopan komission tiedonanto ”Euroopan unioni, Hongkong ja Macao: yhteistyömahdollisuudet 2007–2013”. Siinä asetetaan haasteellisia tavoitteita, joiden avulla pyritään edistämään EU:n ja Hongkongin suhteita syventämällä ja laajentamalla yhteistyötä molempia osapuolia kiinnostavilla painopistealueilla.

EU:n ja Hongkongin yhteistyötä vahvistettiin vuonna 2009, joka oli Hongkongissa ja Macaossa toimiville yrityksille suunnatun EU:n tiedotusohjelman (EUBIP) ensimmäinen toimintavuosi. EUBIPin puitteissa on toteutettu liiketoimintaan liittyvistä, sisältövetoisista tapahtumista koostuva työohjelma yhteistyössä EU:sta ja Hongkongista tulevien yritys- ja teollisuusmaailman järjestöjen kanssa. Vuoden 2009 kohdealoja olivat lakisääteinen tietojenvaihto, rahoituspalvelut, ympäristöasiat, immateriaalioikeudet sekä elintarvike- ja tuoteturvallisuus. Eräs suosittu tilaisuus oli Hongkongin hallituksen tuella järjestetty EU:n kemikaaliasetusta (REACH) koskeva seminaari, johon osallistui asiantuntijoita Euroopan kemikaalivirastosta. EUBIP on siten osoittautunut tärkeäksi välineeksi, jonka avulla voidaan edistää keskinäistä ymmärtämystä ja tietojenvaihtoa Hongkongin ja EU:n välillä.

Euroopan komission ja Hongkongin kolmas rakenteellinen vuoropuhelu järjestettiin Hongkongissa 17. joulukuuta 2009. Rakenteellinen vuoropuhelu on osoittautunut tehokkaaksi korkean tason foorumiksi, jossa molempien osapuolten virkamiehet voivat edelleen laajentaa kahdenvälisiä suhteita olennaisia kysymyksiä koskevan vuoropuhelun ja yhteistyön avulla. Kolmannen vuoropuhelun painopisteenä olivat globaalista finanssikriisistä toipumisen ensimmäiset merkit. Perusteellisten keskustelujen yhteydessä molemmat osapuolet sitoutuivat jatkamaan kahdenvälisen yhteistyön lujittamista muun muassa EUBIPin avulla rahoituspalvelujen, tieto- ja viestintätekniikan, ympäristöasioiden, standardisointikysymysten ja koulutuksen alalla sekä laajentamaan yhteistyötä ja aloitteita testauksen ja sertifioinnin, innovoinnin ja teknologian sekä kulttuuriteollisuuden alalla. Nämä uudet alat kuuluvat niihin kuuteen tietämyspohjaiseen teollisuudenalaan, joita Hongkong haluaa kehittää edelleen. Lisäksi on tarkoitus parantaa kanavia, joiden kautta vaihdetaan tietoja EU:n lakisääteisistä ja teknisistä standardeista, sähköisistä passeista ja rahoituslainsäädännöstä.

Korkean tason vierailut komissiosta Hongkongiin lisääntyivät vuonna 2009, mikä edisti osaltaan EU:n ja Hongkongin kahdenvälisten suhteiden lujittamista ja uusien yhteistyöaloitteiden kehittämistä muun muassa lentoliikenteen, rahoituspalvelujen, kansanterveyden ja kuluttajansuojan, korruptiontorjunta-aloitteiden sekä koulutuksen ja kaupan alalla ja syvensi säästöjen verotuksesta käytävää vuoropuhelua. Rahoituspalveluista ja valtion varoista vastaava ministeri, professori K.C. Chan vieraili Brysselissä toukokuussa 2009. Vierailun yhteydessä keskusteltiin rahoitusmarkkinoiden sääntelystä. Euroopan talous- ja sosiaalikomitean vierailijaryhmä tapasi Hongkongin kansalaisyhteiskunnan edustajia heinäkuussa 2009.

Hongkongissa on Aasian paras rahoitusalan asiantuntemus, hyvin säännellyt markkinat ja toimiva välimiesmenettely, joten se on vakavasti otettava ehdokas innovatiivisten ja ympäristöystävällisten rahoitustuotteiden alueellisen kaupan keskukseksi. Tässä yhteydessä Hongkongille voisi olla hyötyä kokemuksista, joita EU:lla on yhteisön päästökauppajärjestelmästä. Hongkong oli aktiivinen myös Kööpenhaminan ilmastokokouksessa, sillä ympäristöministeri Edward Yau osallistui konferenssiin Kiinan delegaation jäsenenä. Myös Hongkongin kansalaisyhteiskunta oli konferenssissa hyvin edustettu.

Euroopan komissio pahoittelee, että EU:n ja Hongkongin suhteet ilmailualalla eivät juuri kehittyneet vuonna 2009. Komissio piti yllä yhteyksiä virkamiehistöön kannustaakseen Hongkongia päivittämään kahdenvälisiä lentoliikennesopimuksia EU:n jäsenvaltioiden kanssa ja parantamaan nykyisten sopimusten oikeusvarmuutta joko sisällyttämällä niihin yhteisön nimeämislausekkeen tai valitsemalla horisontaalisen lentoliikennesopimuksen. EU:n ja Hongkongin asiantuntijoiden välinen keskustelu jatkuu, mutta ei ole vielä johtanut tuloksiin, koska Hongkong on yksi viimeisiä aasialaisia lainkäyttöalueita, jotka eivät hyväksy EU:n nimeämislausekkeita.

Yksi kahdenvälisten neuvottelujen aihealueita ovat kilpailuasiat. Hongkongin hallitus vahvisti vuoden 2009 rakenteellisen vuoropuhelun yhteydessä, että kilpailulaki, jonka laatiminen on edelleen kesken, tulee voimaan lainsäädäntökaudella 2009–2010. Euroopan komissio kehottaa Hongkongia saattamaan kilpailulain voimaan mahdollisimman pian.

Hongkong on vapaan lehdistön ja sananvapauden alueellinen keskus, johtava mediakeskus ja portti Manner-Kiinaan. EU on keskittynyt julkisissa diplomatiapyrkimyksissään lisäämään EU:n tunnettuutta Hongkongissa ja jakamaan nopeasti keskeistä tietoa muun muassa EU:n kauppa- ja sääntelypolitiikoista, energia-asioista ja ilmastonmuutoksesta, rahoitussääntelystä, kulttuurienvälisestä vuoropuhelusta, Euroopan parlamentin vaaleista, Lissabonin sopimuksesta ja Euroopan unionin roolista maailmassa. Kiitokset toiminnan onnistumisesta kuuluvat Hongkongissa toimivan EU:n toimiston ja alueella virallisesti edustettuina olevien jäsenvaltioiden yhteistyölle.

Tulevaisuudennäkymät

Hongkongin talous on toipunut globaalista finanssikriisistä hyvin, koska talouden ja rahoitusalan perustekijät ovat kunnossa ja avoin markkinatalous toimii. Vakaan kasvun ylläpitäminen ja Hongkongin säilyttäminen kansainvälisenä rahoituskeskuksena, jonka toiminta perustuu oikeusvaltion periaatteisiin, oikeuslaitoksen riippumattomuuteen ja vakaaseen oikeudelliseen ympäristöön, ovat tärkeitä tekijöitä pyrittäessä lisäämään eurooppalaista kauppaa ja investointeja Hongkongissa vuonna 2010 ja pitkällä aikavälillä.

Hongkongilla on edessään kahtalainen haaste kehittyä edelleen ainutlaatuisena kaupankäynnin, taloudellisen yhteistyön ja investointien foorumina Manner-Kiinan ja erityisesti Helmijoen suistoalueen välillä ja säilyttää samalla asemansa rahoituspalvelujen välittäjänä Manner-Kiinan ja muun maailman välillä.

Hongkong on myös tulevaisuudessa EU:n tärkeä kumppani Aasiassa kahdenvälisen kaupan ja investointivirtojen, laajan talousyhteistyön ja eurooppalaisen läsnäolon ja intressien vuoksi. EU jatkaa Hongkongin erityishallintoalueen hallitukselle antamaansa laaja-alaista sitoumusta kehittää lakisääteistä tietojenvaihtoa, helpottaa kaupankäyntiä ja laajentaa yhteistyötä uusille molempia osapuolia hyödyttäville aloille, kuten kansanterveyden, ympäristöasioiden ja uusien teknologioiden alalle. Erityistä huomiota kiinnitetään tietojen ja kokemusten vaihdon parantamiseen kilpailuasioiden, rahoituspalvelujen, sertifioinnin ja maahanmuuton alalla. Ihmisten välisen kanssakäymisen ja vaihtotoiminnan lisäämiseen olisi edelleen panostettava enemmän, jotta Hongkong voi hyötyä Euroopan monikulttuurisuudesta ja eurooppalaiset puolestaan ottaa oppia Hongkongin kulttuurista, jossa itä ja länsi kohtaavat.

Joulukuussa 2009 voimaan tulleen Lissabonin sopimuksen odotetaan edistävän Euroopan komission ja EU:n jäsenvaltioiden yhteisiä pyrkimyksiä lisätä EU:n näkyvyyttä Hongkongissa. Hongkongin viranomaiset ovat ottaneet uuden perussopimuksen lämpimästi vastaan. Hongkongissa ja Macaossa toimiva EU:n toimisto, joka perustettiin 1. tammikuuta 2010 jatkamaan edeltäjänsä, Euroopan komission toimiston tehtäviä, edustaa tällä erityishallintoalueella Euroopan unionia ja vastaa toimien koordinoinnista ja neuvotteluista. Toimisto pyrkii edelleen kehittämään EU:n ja Hongkongin keskinäisiä suhteita.